Redaksjonsnemnda si innstilling.

1. **Likeverdige polititenester i heile landet**

Desentraliserte polititenester er viktig for eit fylke som Sogn og Fjordane.

For innbyggarane, deltidsbrannvesen, ambulansepersonell og Røde Kors med frivillige mannskap, er nærleiken til politiet spesielt viktig. Ved fleire høve opplever vi i lokalmiljøet at redningsoppdrag krev samhandling mellom politi og frivillege sin innsats. I slike situasjonar er det viktig at lokale redningsmannskap kjenner vårt eige politi, har vore på øvingar saman og kan ha ein tett og god dialog med politiet. Dersom frivillege sin innsats i redningsarbeidet vert svekka, vil det føre til at politiet sine ressursar må aukast tilsvarande, noko som kan bli svært dyrt.

Sogn og Fjordane AP krev at det nye politidistrikt Vest opprettheld ein desentralisert kontorstruktur med vaktområde som gjer at ein kan oppfylle responstidskrava som Stortinget har sett. Vi føreset at krav om responstid gjeld innanfor Sogn og Fjordane. Eit desentralisert politi er svært viktig for å ta i vare tryggleiken til innbyggjarane. I eit fylke som Sogn og Fjordane må vaktområda ikkje blir for store slik at innbyggjarane får eit likeverdig tilbod, og ein kan nå dei fastsette krava om responstid. Vi har dessverre sett fleire tilfelle der politiet i alvorlege situasjonar brukar opp til eit par timar på å nå fram.

Politiet har ei viktig oppgåve også når det gjeld førebygging. Eit desentralisert politi og polititenestemenn med god lokalkunnskap er klare føresetnadar om denne oppgåva skal kunne utførast på ein god måte.

Vi har dei siste åra hatt fleire alvorlege hendingar i Sogn og Fjordane som viser betydinga av lokalkunnskap og eit godt samvirke mellom dei ulike naudetatane. Det er difor svært viktig at den omorganiseringa som politiet står framfor no blir gjort på ein måte som styrkar den totale beredskapen i fylket.

For busetnaden i distrikta er det viktig at lensmannskontoret får bestå også i framtida.

1. **Nei til tvangsskille i kraftbransjen**

Årsmøtet i Sogn og Fjordane AP seier nei til kravet til funksjonelt skilje for alle vertikalintegrerte selskap, også for nettselskap under 100 000 kundar.

Dette vil kunne få store konsekvensar for små selskap:

Mindre lokale kraftomsetningsselskap vil få auka kostnader, på grunn av deling av selskapet i ein nettdel og ein kraftdel. Dei små lokale selskapa vil forsvinne, sentralisering av kompetanse og arbeidsplassar vert resultatet. Færre krafttilbydarar betyr mindre konkurranse. Dette vert eit tap for distrikta og kundane må ta kostnaden.

Beredskapen vert også dårlegare på grunn av færre tilsette med fagkompetanse. Funksjonelt skilje medfører at tilsette ikkje lenger kan ha delte stillingar mellom ulike tenesteområde, slik som tilfellet er i dag for marknad, produksjon, fiber og fjernvarme. Fiberutbygging i regi av mindre lokale nettselskap vil stoppe opp. Store sentrale aktørar får mindre konkurranse og vil vere mindre interessert i å legge til rette for fiber i distrikt enn dei små lokale selskapa me har i dag. Kundane vil bli taparar med færre tilbydarar innan viktig kommunikasjonsinfrastruktur. Dette er særs uheldig for næringsutvikling og busetnad i distrikta.

**3. Ja til at det offentlige skal eige utanlandskablar**Årsmøtet i Sogn og Fjordane Arbeidarparti støtter ikkje Regjeringa sitt forslag om privatisering av utanlandskablar og går inn for at Statnett skal eige utanlandskablane. Eventuelle nye utanlandskablar må vere samfunnsøkonomisk lønnsame. Dette er viktig for å ha kontroll over forsyningstryggleiken og for å ha samfunnsmessig kontroll. Det er og viktig for å sikre Statnett inntekter for å unngå høgare nettleige og straumprisar for norske straumkundar.

**4. Industripolitikk inn i det grøne skiftet**

Vi må kunne skape for å dele. Det norske velferdsnivået er avhengig av høg verdiskaping og positiv handelsbalanse. Industrien er viktig for verdiskapinga for å fremje investeringar, vekst og lønsame bedrifter er det naudsynt med politiske rammevilkår som byggjer opp under industrien sine behov. Rammevilkåra må vere føreseielege, målretta og langsiktige.

Grunnlaget for etablering av industrien i Sogn og Fjordane har vore tilgang og nærleik til elektrisk energi, og foredling av naturressursar som kraft til kraftforedlande industri, datalagring, mineraler, olje og gass, næringsmiddelindustrien-knytt til landbruk og fisk, og den meir eller mindre unytta potensielle ressursen i skognæringa. Denne industrien har vist stor evne til omstilling, og framstår i dag som verdsleiande når det gjeld fokus på miljø og miljøteknologi, og det grøne skiftet.

Sogn og Fjordane Arbeidarparti peikar på at ein må legge til rette for industriell utnytting av vasskraftressursane i Noreg, då dette gjev høgare verdiskaping og sysselsetting enn eksport aleine.

Sogn og Fjordane AP ser store moglegheiter for ei positiv utvikling av industrien i Sogn og Fjordane, og ønskjer at verdiskaping og industriell utvikling blir ein del av reknestykket når ein ser på korleis naturressursane skal utnyttast. Vi må ha ein lønsam og framgangsrik industri basert på foredling av våre råstoff.

AP meiner vi må ha eit mål om at næringspolitikken i Sogn og Fjordane skal legge til rette for utvikling av gode rammevilkår for eit konkurransedyktig og nyskapande næringsliv. Det kan bety at vi skal arbeide for å styrke leiteaktiviteten og utvinning av mineralressursane innanfor bærekraftige rammer, at ein vil arbeide for å sikra den kraftforedlande industrien stabil tilgang på nødvendig kraft ,at ein vil arbeide og legge til rette for auka utbygging av fylket sine uutnytta vasskraftressursar, og at fylket får tildelt meir av aktiviteten innan olje og gass enn det vi har i dag. Naturgass vil vere einaste klimatiltaket som fort nok kan redusere kolproduksjonen i verda.

Sogn og Fjordane Ap skal vera initiativtakar til ein diskusjon med nasjonale styresmakter om ein gjennomgang av klimapolitikken for å sikre både globale miljøgevinstar og industriell verdiskaping basert på eigne råvarer. Vi må vere samde om at det er viktig å fokusere på de globale klimamål, og ikkje for einsidig på å fokusere på nasjonale klimamål som vil føre til karbonlekkasje og auka fare for utflagging av industrien.

Sogn og Fjordane AP ønskjer å vidareutvikle dei sterke industrimiljøa vi har i fylket. Vi vil skape spin-off effektar frå desse og bidra til etablering av nye teknologiske bedrifter, og grundervilje.

For å utvikla dagens industrisamfunn, skape nye industriklynger og bidra til stor verdiskaping og sysselsetting, må vi gje melding om at Sogn og Fjordane AP ønskjer å bidra til utvikling av ein ny industripolitikk i Noreg sett frå Sogn og Fjordane sin ståstad. Målsettinga er at industrien framleis skal vere en sentral bærebjelke for verdiskaping og sysselsetting i fylket i heile verdikjeda basert på uttak og foredling av våre naturressursar. Her må vi tenke både på prosess-, mineral- og leverandørindustri.

Den tradisjonelle industrien har over lengre tid rasjonalisert ved bruk av ny teknologi for å ha konkurransekraft i den globale marknaden. Det er effekten og utvikling av ny teknologi, kunnskap og grunderverksemd som kan løfte industrien og kunnskapsarbeidsplassar i privat sektor fram. Dette vil vere ein viktig del av fylket sin styrke som ein del av ein global og ambisiøs klimaavtale der også andre industriland tek på seg store forpliktelsar.

**5. Flaumregulerande tiltak**

Årsmøtet i Sogn og Fjordane Arbeidarparti meiner at vernevedtak for vassdrag ikkje må vere til hinder for regulering /flaumdemping som har som føremål å hindre framtidige skadeflaumar.

Hausten 2014 opplevde fleire kommunar på Vestlandet store skadeflaumar. I vårt nærområde vart kommunane Aurland, Voss og Odda hardt råka. Skadeflaumane førde til skadar på private og offentlige verdiar på mellom to og tre hundre millionar kroner i kvar av desse kommunane.

Alle vassdrag som gjorde store skadar i dei tre kommunane, er uregulerte,- og vassdrag som er verna. Dette gjer at flaumregulerande og flaumførebyggjande tiltak er vanskeleg å få på plass ut frå gjeldande regelverk.

Erfaring frå den aktuelle flaumen viste også at regulerte vassdrag i same områda takla denne flaumen utan skader.

I åra framover, og særleg på Vestlandet, vil klimaendringar føre til langt meir og intens nedbør. Konsekvensen av dette er auka fare for skadeflaum. Vidare vil den forventa auka flaumfaren i slike tilfelle gjere at stadig meir areal ikkje kan brukast til bustad eller næring.

I slike situasjonar, der det kan oppstå fare for liv og helse samt risiko for stor skade på grunnleggjande infrastruktur, meiner vi at det må kunne opnast for regulering og flaumdempingstiltak.

**6. Respekt og menneskeverd**

Norsk asyl- og flyktningpolitikk skal byggje på eit humant verdigrunnlag og internasjonale forpliktingar. Vi skal gje vern til menneske som flyktar frå krig og forfølging, og vi skal møte menneske som kjem til Noreg med respekt og medkjensle.

Arbeidarpartiet har bidrege til ei brei semje i Stortinget om tiltak for å møte flyktningekrisa. Ei kontrollert innvandring er ein føresetnad for god integrering, og det er viktig å oppretthalde denne balansen, men det aller viktigaste er at alle blir møtt med respekt og medkjensle. Det vart gitt tillit til Regjeringa si utøving av forliket, men Regjeringa med Frp i spissen har klart brote denne tilliten. No forventar vi at forlika blir følgt opp med større verdigheit i framtida.

Vi vil understreke at Noreg skal oppfylle forpliktingane sine etter internasjonale konvensjonar, og at asylsøkerane sin rettstryggleik ikkje skal svekkast. Vi seier nei til kutt i norskopplæringa til asylsøkarane og strengare krav til familiegjenforening.. Det er også ein klar føresetnad at endringar i lover og regler fullt ut skal vere i samsvar med våre internasjonale forpliktingar og vi krev at alle har rett til å få søknadane sine om asyl handsama på ein klok og rettferdig måte.

Informasjonsprogrammet frå UDI må utformast slik at asylmottaka vert i stand til å utføre intensjonane i programmet. Det må også følgje ei tettare oppfølging på kvalitet.»

Einslege mindreårige asylsøkararHausten 2015 såg vi ein monaleg auke i talet einslege mindreårige som søkte asyl i Noreg. Dette skapte behov for å sjå på mogelege regelendringar for å hindre at mindreårige legg ut på ei farefull ferd til Europa.

Årsmøtet i Sogn og Fjordane Arbeidarparti vil understreke at vi må respektere forpliktinga Noreg har til å vurdere konsekvensane eventuelle innstrammingar vil få for barna som vert ramma. Det er også avgjerande at vi følgjer signala som er kome i høyringsrunda om å gjere grundige barnefaglege vurderingar. Vidare etterlyser vi tiltak frå Regjeringa for å sikre god omsorg for asylbarna på mottaka våre.

FamiliegjenforeningDet er krevjande når ein skal flykte frå krigsherja land, og det er ofte ein overhengande fare for å få traumatiske opplevingar eller miste livet på ferda mot tryggleik. På grunn av alle farane, er det ofte menn som tek byrden for å kunne sikre heile familien ei ny og betre framtid.

Det viktigaste vil alltid vere at heile familien kjem i sikkerheit, og det er difor ein grunnleggande føresetnad for integreringa at vi har ein god politikk for familiegjenforening. Med Regjeringa sine nye framlegg kan dette ta opp til åtte år. Sogn og Fjordane Arbeidarparti er svært kritisk til desse endringane, og fryktar at det vil føre til meir usikkerheit og dårlegare integrering.

**8. Slå ring om overgrepsmottaket i Førde**

Årsmøtet i Sogn og Fjordane Ap oppmodar kommunane i fylket og Helse Førde til å støtte opp om overgrepsmottaket i Førde, og slå ring om eit viktig fagmiljø og kompetansesenter for overgrepsutsette i fylket vårt. Dersom fylket sitt einaste overgrepsmottak vert lagt ned, vert rettstryggleiken til overgrepsutsette sterkt redusert.

Sogn og Fjordane Ap meiner det er viktig at også Sogn og Fjordane har eit godt kompetansemiljø for overgrepsutsette. Sjølv om det frå 1.1.2016 har blitt endring i ansvarsfordelinga ved at det er helseføretaka som har ansvar for personar utsett for voldtekt, og at kommunane ved legevakt har ansvar for vold i nære relasjonar, må det vege tyngst at vi skal ha eit best mogleg tilbod i fylket vårt. Behovet for oppfølging av valdsutsette barn og kvinner aukar.

Det vert peika på at det trengst erfaring og ein spesiell kompetanse for å ta vare på offer, og sikre bevis i saker med vald i nære relasjonar og seksuelle overgrep. Fagfolk og politiet har vore tydelege på at den beste lokaliseringa for tilbodet er ved Førde sentralsjukehus. *Helse Førde må oppretthalde overgrepsmottaket dei er pålagt å ha, uavhengig av kva kommunane gjer for den delen dei har ansvar for.*

Det vert også arbeida med å få lagt eit barnehus til fylket, lokalisert i Førde. Difor er det særs viktig at kompetansen vert samla på same stad.

**9. Barnehus til fylket no**

Årsmøtet i Sogn og Fjordane AP krev at ein straks få etablert ein satellitt under leiing av barnehuset  i Bergen som vert lokalisert i Førde, opp mot Helse Førde.

Barn og unge som er utsatt for seksuelle overgrep og andre overgrep fortenar  tett og god oppfylging og bli best mogeleg tekne vare på.

Ved innføring av ny straffelov frå 1.oktober 2015 har gruppa som skal avhøyrast ved barnehus vorte utvida. Det får stor betydning i høve tal på born som no må transporterast frå fylket til Bergen. Det er uhaldbart med transport på 4-5 timar kvar veg for å gjennomføre svært krevjande avhøyr. Dette fører også til ekstra stor ressursbruk for barnevern og politi, sjølv om dette er underordna den belastninga dette er for barna.

**10. Spesialisthelseteneste er viktig for innbyggarane i Sogn og Fjordane**

Sogn og Fjordane Arbeidarparti meiner at det er viktig å styrke spesialområde som gjer Helse Førde konkurransedyktig i samanlikning med andre helseføretak. Det er viktig at spesialisthelsetenestene har så god kvalitet at det er naturleg for innbyggarane å primært velje næraste tilbod.

Sogn og Fjordane har få innbyggjarar, og Helse Førde er eit lite helseføretak. Dei siste ti åra har Helse Førde gjennomført store og til dels smertefulle omstillingar. Ein har no fått ei spesialisthelseteneste i vårt fylke der alle tenester heng saman med kvarandre, på lokal-, sentral- og regionsjukehusnivå.

Sogn og Fjordane Arbeidarparti meier det er viktig å samarbeide godt mellom tenesteledda, slik at innbyggarane får eit best mogleg spesialisthelsetilbod.

**11. Nei til dei nye fråværsreglane i den vidaregåande skulen**

Den nasjonale fråværsgrensa på ti prosent som no vert innført frå skuleåret 2016/2017, inneber at elevar som har meir enn ti prosent fråvær i eit fag ikkje får halvårskarakter eller standpunktkarakter i faget. Dette betyr at dersom du har eit fag to timar i veka, og er borte tre dagar der ein har dette faget, så stryk ein. Det skal berre ein tannlegetime, ein køyretime og ei veke med influensa til, for å stryke.

I dag er det opp til om læraren har vurderingsgrunnlag om eleven skal få karakter eller ikkje. Karakteren må setjast på grunnlag av kompetansen til eleven, ikkje om han har vore sjuk 6 eller 13 prosent av semesteret.

Regjeringa har sett eit likskapsteikn mellom fråvær og skulk. Elevane vert allereie straffa for fråværet ved at det vert ført på vitnemålet, noko som igjen gjere det vanskeleg å få læreplass eller jobb. Det er ikkje riktig å innføre ei straff til.

Fleire ungdommar slit med å kome seg på skulen, anten grunna psykiske eller fysiske plager. Det må til fleire og betre tiltak for å redusere fråværet i den vidaregåande skulen før ein kan senke grensa til ti prosent i kvart fag. Årsmøtet i Sogn og Fjordane AP vil ha

* Betra psykisk helsevern i skulen
* Betre oppfølging av elevar frå lærerar, rådgjevar og helsesyster
* Tett oppfølging og større fokus på auka gjennomføring

**12. Høgskulen i Sogn og Fjordane**

Årsmøte i Sogn og Fjordane Arbeiderparti meiner at sterke og velutvikla høgskular på ulike stadar i landet er viktig for å skaffe arbeidskraft og kompetanse til heile landet.

Når Høgskulen i Sogn og Fjordane no skal vurdere grunnlaget for å starte forhandlingar med høgskulane i nabofylka meiner Sogn og Fjordane Ap at det må leggjast til grunn at høgskuletilbodet i fylket i framtida skal vere minst like godt som det har vore til no. Det er viktig at høgskulen kan vidareutvikle og styrke område som er viktige for fylket.

**13. Meir satsing på samferdsle i Sogn og Fjordane**

Stad Skipstunnel

Sogn og Fjordane Arbeidarparti ønskjer god framdrift på arbeidet knytt til Stad skipstunnel, og vil prioritere den inn i første 4-års periode (2018-21) av NTP, med byggestart i første del av denne perioden.

Stad Skipstunnel har vore eit prioritert prosjekt for Sogn og Fjordane Arbeidarparti i fleire tiår, og det er med stor glede vi no ser «lys i tunnellen». Prosjektet vil ha avgjerande betyding for utvikling av transport langs heile kysten av Noreg, men også for vidare utvikling av Sogn og Fjordane.

Hurtigbåt og transport frå veg til sjø

Sogn og Fjordane Arbeidarparti skal vere ein av pådrivarane til å få i gong miljøvenleg hurtigbåttransport langs kysten av Vestlandet. Stad Skipstunnel opnar for store moglegheiter for godstransport frå veg til sjø, når ein kan gå med hurtigbåt mellom Bergen og Trondheim. Sogn og Fjordane Arbeidarparti meiner at ein snarast råd må setje i gong eit prosjekt (regionalt/nasjonalt) for å sjå på moglegheitene for hurtigbåttransport til kontinentet (Europa).

Kystvegen

Sogn og Fjordane Ap er og skal fortsatt vere ein pådrivar for realisering av 45- minuttsregionen mellom Florø og Måløy og kystvegen Ålesund-Bergen. 45-minuttsregionen er ein viktig del av Kystvegen Ålesund- Bergen. Heile kystregionen i Sogn og Fjordane har utfordringar når det gjeld folketal, attraktivitet og pendling. På same tid har regionen det største næringspotensialet i fylket, men betre infrastruktur er nødvendig for å skape utvikling og vekst. Kortare avstandar mellom kystsentra vil og fremje samarbeid og samhandling mellom kommunane på kysten. Realisering av 45- minuttsregionen er eit stort økonomisk løft for fylket, riksvegstatus for kystvegen kan difor være nødvendig for realisering. Det viktigaste er at arbeidet ikkje stoppar opp medan ein avklarar status. Målet med ei eventuell omklassifisering må vere å få prioritert og realisert kystvegen snarast råd.

Riks- og stamvegar

Sogn og Fjordane Arbeidarparti krev at framdrifta på E39 må halde fram. Gul midtstripe og ferjefri E39 er avgjerande for utvikling at næringslivet i regionen. Årsmøtet forventar også at Regjeringa har ein plan på å få rassikra alle riksvegar og stamvegar i fylket innan 2030.

Sogn og Fjordane Arbeidarparti er ikkje nøgd med dei nye kost/nytte kriteria som blir lagt til grunn i Samferdsledepartementet si bestilling i NTP 2018-29. Utover Stad Skipstunnel er ingen nye store prosjekt i Sogn og Fjordane fremja. Sogn og Fjordane Arbeidarparti tek det som sjølvsagt at også andre kriteriar som å knyta landet saman, utvikling av distrikta m.fl. vert sterkt vektlagde.

RV15 Strynefjellet er ein nasjonal transportkorridor som vil ha stor betyding for å få gods frå sjø (kysten av Sogn og Fjordane og Møre og Romsdal) til jernbane og veg mot Trondheim og Oslo. Etter Kvivsvegen opna (E39 indre line) er det mykje tungtrafikk på vegen. Det er difor viktig med byggestart i neste NTP.

Arbeidarpartiet støttar og ønskjer at Riksvei 52 over Hemsedal blir valt som den nordlige stamvegen mellom Øst- og Vestlandet. Den planlagde opprustinga av E16 (Filefjell) må fullførast, og Sognefjellstunnelane utgreiast. Sogn og Fjordane Arbeidarparti vil prioritere Vikafjellstunnelen inn i neste NTP.

Fylkesvegar

Sogn og Fjordane Arbeidarparti krev at der blir avsett nok midlar nasjonalt til at ein kan rassikre fylkesvegane innan 2030. Sogn og Fjordane Arbeidarparti krev også endring slik at ein kan overføre midlar frå ein periode til neste.

Sogn og Fjordane Arbeidarparti er glad for at det endeleg ser ut til at ein modell for ferjeavløysingsmidlar snart er klår, men vi er uroa for at ein reknar snittpris per samband og ikkje ser på driftskostnader. Dette vil slå heldig ut for små samband, men er uheldig for større samband.

Sogn og Fjordane er eit stort fylke i areal, med mange geografiske utfordringar både knytt til fjell og fjord. Sogn og Fjordane Arbeidarparti krev at fylket får nok midlar til å vedlikehalde og oppruste fylkesvegane. Sogn og Fjordane har mange tunnelar samanlikna med resten av landet og det er svært dyrt å vedlikehalde desse. Overføring av midlar til fylket må avspegle desse utfordringane.

Breibandutbygging

Sogn og Fjordane Arbeidarparti krev at det vert sett av 1% av NTP til utbygging av høghastigheitsbreiband. Statlege løyvingar til fiberutbygging i heile landet må aukast. Kommersiell utbygging vil berre skje i byar og tettstadar der tilbydarar finn det lønsamt å bygge ut. For å få bygt ut likeverdige tilbod til alle, trengst det statlege midlar til utbygging.

**14. Stamvegsamband aust-vest over Hemsedalsfjellet**

***Sogn og Fjordane Arbeidarparti vil ha RV 52 over Hemsedalsfjellet som det nordlege hovudsambandet mellom aust og vest.***

Utvikling av viktig infrastruktur som stamvegsamband er avgjerande for samfunns- og næringsutvikling. Med RV 52 Hemsedalsfjellet som det nordlege hovudsambandet vil det verta bygd tunnell frå Borlaug til Bjøberg. På denne måten vert sambandet nærast 100% vintersikkert, og vil få minimal stigning. Dette er viktig for transport-effektivitet og meir klima- og miljøvenleg vegtrafikk.

Saman med eit framtidig brusamband Mannheller-Fodnes vil dette bli eit svært effektivt samband for heile fylket via RV 5 og E39. Sameleis vil dette for Søre Sunnmøre og nordre del av Hordaland verta eit raskt og effektivt samband .

I aust-vest utgreiingane til Statens Vegvesen er føresett at Bergensområdet skal knytast til E134, Haukelifjellet, gjennom Hordaland-diagonalen. Dette skal skje gjennom ei bru over Hardangerfjorden ved Jondal. På denne måten får Bergensområdet tilgang til både E134, Haukeli, og Rv 52, Hemsedalsfjellet. Denne greina vil vere ein viktig del av den totale pakken for godt aust-vest samband.

Samferdselsministeren har gjeve Vegvesenet i oppdrag ytterlegare utgreiingar og avvegingar mellom Hemsedalsfjellet og Hardangervidda som det nordlege hovudsambandet. Sogn og Fjordane Arbeidarparti viser til at Vegvesenet allereie har gjennomført utgreiingar og konkludert med at stamvegsamband over RV 52 Hemsedalsfjellet er å føretrekkja framfor Hardangervidda. RV 52 er vesentleg billigare å rusta opp, og samfunnsnytten er samla sett større enn via Hardangervidda. Samferdsleministaren pålegg no Vegvesenet ei unødvendig ekstra utgreiing. Denne ekstrarunden må gjennomførast så raskt som mogeleg, for å koma vidare med dette viktige infrastruktur-arbeidet.

Årsmøtet i Sogn og Fjordane AP kan ikkje godta at utgreiingar og planlagt opprusting i fylket vert sett på vent inntil ei vidare opprusting av RV 52 vert sett i gang.

**15. Dobbelt Statsborgarskap**

Sogn og Fjordane Arbeidarparti ber regjeringa greie ut korleis hovudregelen om eit statsborgarskap slår ut i praksis i ein meir globalisert kvardag, blant anna for arbeidsmoglegheiter og sikkerheits- og kriminalitetsbiletet. Framfor å endre statsborgarskapet, bør det vurderast om endringar i andre lover kan betre situasjonen for dei som i dag opplever ulemper ved prinsippet om eit statsborgarskap.

Sidan førre utgreiing om dobbelt statsborgarskap, for 10 år sidan, er verda blitt meir globalisert, både med positivt og negativt forteikn. Dobbelt statsborgarskap kan gjere liva enklare for dei som er innvandrarar til Noreg og for nordmenn som utvandrar. Vi har fått eit anna sikkerheitsbilete enn for ti år sidan. Det blir stadig fleire barn av foreldre med ulikt statsborgarskap, dette kan svekke styresmaktene i Noreg si moglegheit til å beskytte borna.

**16. TTIP/TISA**

EU og USA forhandlar for tida om Transatlantic Trade and Investment Partnership (TTIP). Dette vil bli verdas største frihandels- og investeringsavtale. Norge er ikkje med i TTIP-forhandlingene, men er ein aktiv pådrivar i prosessen.

Norge deltek derimot i forhandlingane om Trade in Services Agreement (TISA), der 50 av verdas rikaste land forhandlar fram ein internasjonal frihandelsavtale for tenesteyting.

Felles for TTIP og TISA er at innhaldet i forhandlingane i stor grad vert halde hemmeleg. Dette er eit stort demokratisk problem, sidan deltakarane representerer velståande land og store internasjonale konsern med klare eigeninteresser.

Lekkasjar frå forhandlingane tyder på at begge avtalane vil føre til auka og irreversibel privatisering av offentlige tenester, i tillegg til svekking av arbeidstakarrettar og -vilkår, og forbrukarrettar og miljø. Dette er ein trussel mot fagrørsla, miljøet og ikkje minst fellesskapet sine velferdsrettar.

TTIP-avtalen mellom USA og EU blir i liten grad forhandla fram av folkevalde, men derimot av internasjonale konsern. Avtalen legg opp til at multinasjonale selskap kan saksøke statar som prøver å innføre lover og regelverk som regulerer industri og kapital. Det aktuelle punktet i avtalen heiter «investor/stat-tvisteløsningen». Ei slik ordning vil kunne gå på kostnad av miljøomsyn og forbrukarvern.

EU og USA har meir enn antyda at TTIP-avtalen skal omfatte marknadstilgang for varer, tenester og offentlige innkjøp, marknadstilgang og vern for investeringar. Europakommisjonen sin eigen rapport om avtalen konkluderte med at avtalen berre vil auka den årlige vekstrata i EU med 0,01 %.

TISA-forhandlingane tek sikte på å pressa frem handel med tenester gjennom konkurranseutsetting og privatisering av offentlege tenester. Det er ein avtale som vil liberalisere regelverk for konkurranseutsetting, privatisering og personvern.

Gjennom World Trade Organization (WTO) er Norge allereie med i General Agreement on Trade in Services (GATS) – ein eksisterande frihandelsavtale for tenesteyting. Forskjellen er at TISA-avtalen vil opna opp for endå større privatisering av offentlige tenester som attpåtil vil vera uråd å reversere. Dette vil mellom anna vere til hinder dersom det offentlige skulle ønskja å ta attende tenester som allereie er privatisert.

Sogn og Fjordane Arbeiderparti krev meir openheit om forhandlingane. Det må stillast strengare krav til WTO om at alle medlemsland skal ha innsikt i forhandlingane. EFTA-sekretariatet må aktivt arbeida inn mot EU-kommisjonen og EU-parlamentet for å offentliggjøre TTIP-avtalen og for meir openheit.

Sogn og Fjordane Arbeidarparti vil:

* Ha full openheit om forhandlingane om TISA og TTIP.
* Stopp i forhandlingane inntil konsekvensane er utgreidde.
* Inga liberalisering som svekkjer faglege rettar, miljøstandardar og  forbrukarrettar.
* Ingen aksept av klausular som bind opp framtidige regjeringar.
* Ingen aksept for at investorar skal få eigne tvistesystem der dei kan krevje erstatning for demokratisk vedtekne lover.
* Krav om folkeavstemming før slike avtalar kan gjennomførast.

**17. Styrking av byane og regionsentra i Sogn og Fjordane**

Sogn og Fjordane Arbeidarparti v­­­­­il arbeide for etablering av eit fylkeskommunalt fond til finansiering av prosjekt for utvikling av byane og regionsenter i fylket.

God infrastruktur er ein føresetnad for by- og regionutvikling. Samferdsel og kollektivsatsing, attraktive bysentra, kompetansemiljø og utdanningstilbod må vere satsingsområde for prosjektet.  
Dagens regjering forsterkar sentraliseringstrenden. Sogn og Fjordane er eit fylke med spreidd busetnad, lite urbanisering og stor utflytting blant ungdommen. Ungdomen blir trekt mot sentrale strøk, og auka kompleksitet i arbeidslivet krev store og spesialiserte arbeidsmarknader.

For å møte desse trendane må det satsast på styrking av byane og regionsentra i Sogn og Fjordane. Desse områda må vidareutviklast med omsyn på vekst og utvikling, og vere regionale motorar som dreg med seg omlandet i utviklinga. Det må utviklast urbane kvalitetar i sentrum av desse stadane med eit mangfald av bustader, møteplassar for ulike aldersgrupper, interessante tenester og opplevingar.

Ved å satse på utvikling av byane og regionsentra i fylket, aukar vi tilgangen på kompetansearbeidskraft i områda. Vertsrolla desse stadane har for kunnskapsbedrifter, forskingsmiljø og utdanningsinstitusjonar er viktig for utvikling av næringslivet og attraktive arbeidsplassar.

**18. Kommunereforma- kommuneøkonomi**

Sogn og Fjordane Arbeidarparti er i mot tvangssamanslåing av kommunar.

Kommunane er den viktigaste grunnsteinen i velferdsstaten. Gjennom inntektssystemet vert ulikskapar i levekår og inntekter utjamna. Regjeringa har føreslege omfattande endringar i inntektssystemet som svekkjer økonomien til dei fleste kommunane i fylket vårt. Det nye inntektssystemet legg opp til ei overføring av midlar frå distrikta til storbyar og folketette område, der inntektstappinga frå kommunane i Sogn og Fjordane åleine er stipulert til ca. 70 mill årleg. Dette tek vi sterk avstand frå!

Vi meiner at utforminga av inntektssystemet ikkje må knytast opp mot kommunereforma og debatten om kommunesamanslåingar. Inntektssystemet skal ikkje straffe kommunar som av ulike grunnar ikkje slår seg saman med andre.

Endring av forholdet mellom skatt og innbyggartilskot vil tilgodesjå skattesterke kommunar, som grovt sett finst i storbyregionane. Endring frå basistilskot til tilskot pr innbyggjar får størst utslag i distrikta.

Mange kommunar har store utfordringar med aukande tal eldre, og overføring av oppgåver frå statleg til kommunalt nivå. Regjeringa si nedvekting av eldste eldre og psykisk utviklingshemma over 16 år slår feil ut i kommunar med lågt folketal og høg andel innan desse gruppene.

Nedvektinga av kriteria som skal gje likeverdige tilbod i område med lange reiseavstandar og stort areal, må stoppast. Denne gjer det svært vanskeleg for mange kommunar å halde oppe eit godt tenestetilbod.

Fleirtalet på Stortinget har bedt kommunane greie ut mogelege samanslåingar med ein eller fleire nabokommunar. Samstundes har ein også sagt at det skal vere reell frivilligheit for kommunane, og at innbyggjarane og kommunane sitt syn skal respekterast.

Sogn og Fjordane Arbeidarparti meiner at dei kommunane som treng meir tid i arbeidet med kommunereforma må få det. Økonomiske incitament må oppretthaldast over tid.

Arbeiderpartiet kan ikkje akseptere økonomisk tvang i denne prosessen, og må vere garantist for at slik tvang vert reversert.

Sogn og Fjordane Arbeidarparti vil i pakt med våre tradisjonar stå opp for ein fordelinsgpolitikk som gjev levelege forhold både for by og land.

**19. Finansiering av barnevernet**

Det er ein auke i tal barnevernsaker. Nokre av sakene er av ein slik storleik at dei medfører store og uforutsigbare utfordringar og utgifter for kommunane.

Kommunar som får store økonomiske utfordringar knytt til barnevernet må saldere andre viktige kommunale oppgåver for å få drifta i balanse.

Derfor meiner vi det er naudsynt å sjå på endringar i finansieringsmodellen for barnevernsaker. Sogn og Fjordane Arbeidarparti ber om at dette vert ein del av programarbeidet til Arbeiderpartiet.

**20. Gje kommunane meir råderett over strandsona**

Kommunane på kysten av Sogn og Fjordane er avhengige av å ta i bruk strandsona for å få ny næringsutvikling og busetnad. Det er difor viktig at kommunane får større råderett over strandsona.

I kystkommunane er det i dag mange næringar som er knytt til sjø og sjøbruk. For vidare utvikling er det viktig at kommunane har større råderett over sjønære areal. Mange av kystkommunane har hatt fråflytting i mange år. Bioøkonomi er ei ny næring som vi vil gi rom for vekst og utvikling langs kysten, og kan vere med å snu negative trendar.

**21. Midlane til investering og utvikling i landbruket må aukast**

Landbruk er viktig for Sogn og Fjordane. Årsmøtet i Sogn og Fjordane Arbeidarparti krev at regjeringa stiller meir midlar til disposisjon for investeringar og drift i landbruket.

Midlane til investering og bedriftsutvikling i landbruket, IBU-midlane for 2016, er brukt opp og Innovasjon Norge ber om at det ikkje vert sendt inn fleire søknader på midlar til lausdrift i mjølkeproduksjonen og andre driftsbygningar til husdyr.

Landbruket i heile Sogn og Fjordane ligg langt etter i arbeidet for å oppfylle staten sitt krav om lausdrift for mjølkebruk fram mot 2024.

Det er heilt uforståelig at det er lagt til rette for ei årleg ramme for investeringsstøtte som er brukt opp i løpet av 2 månader av 2016.

Skal landbruksnæringa lukkast å fornye driftsbygningane må det monaleg meir investeringsstøtte på plass. Sogn og Fjordane Arbeidarparti krev difor at det kjem ein forpliktande opptrappingsplan for IBU-midlane.

**22. No må Regjeringa ta ansvaret sitt på alvor!**

Vi er vitne til ein alvorleg situasjon i norsk økonomi der fallande oljeprisar gir særlige utfordringar langs kysten og på Vestlandet. Sjølv om delar av den norske økonomien nyter godt av låge renter og låg kronekurs, slit mange verksemder i den maritime klynga og leverandørindustrien. Når faren for å miste jobben blir overhengande, er det mange som blir usikre på framtida.

Det er ikkje Regjeringa sin feil at arbeidsløysa aukar, men det er regjeringa sitt ansvar å sette inn tilstrekkelig med tiltak før vi ender opp med den største arbeidsløysa sidan krigen. Blir det ansvaret forvalta på ein tillitsvekkjande måte når Regjeringa vel å prate utfordringane ned, framfor å trappe opp tiltaka?

I motsetnad til den sittande Regjeringa har vi ikkje tru på at skattekutt i milliardklassa er det som vil skape arbeidsplassane. Det trur heller ikkje Erna Solberg og Siv Jensen sitt eige Finansdepartement, som ikkje greier å dokumentere at formueskattekutt gir vekst i arbeidsplassane. Vi meina at desse milliardane bør brukast på menneske.

Årsmøtet i Sogn og Fjordane AP vil ha endringar i permitteringsreglane for å ta kampen mot arbeidsløysa, og sikre kompetansen i bedriftene som no er råka. Det viktigaste blir å:

* Redusere arbeidsgivarperioden frå 10 til 5 dagar ved permittering.
* Auke perioden arbeidsgivar er friteken for lønnsplikt under permittering frå 30 til 52 veker.
* Tilrettelegge for delvis permitering gjennom å tillate permitteringar i 40 prosent med dagpengar, frå 50 prosent i dag.

Ei auka maksimal permiteringsperiode vil først og fremst bidra til at permitterte om nødvendig kan få ein lengre periode med inntektssikring gjennom dagpengar. Då kan verksemdene halde på kompetent personell også når dei ventar nye oppdrag lengre fram i tid.

Ein altfor stor del av ungdom under 25 år står utanfor arbeidslivet. Vi meiner det er på tide med nye og målretta tiltak slik at arbeidsløysa ikkje bit seg fast i dei som blir fanga i vakuumet mellom skule og arbeid. Difor går vi også til kamp for å få på plass ei tiltakspakke for unge der vi føreslår:

* Ei forsøksordning med eit eige NAV Ung
* Auke i lærlingtilskotet
* 3000 fleire studieplassar og 1000 fleire fagskuleplassar

Norsk økonomi er inne i ei langsiktig omstilling, men vi kan ikkje trekke på skuldrane og peike på marknadskreftene når arbeidsplassar blør kompetanse og arbeidsfolk blir tvungen ut i ledigheit. Dette er ein situasjon som krev trygg styring og stø kurs.